REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Dvadeset osma posebna sednica **(neredigovane i neautorizovane)**

Narodne skupštine Republike Srbije

U Jedanaestom sazivu

01 Broj 06-2/318-19

03. decembar 2019. godine

B e o g r a d

 (Sednica je počela u 14.30 časova. Predsedava Maja Gojković, predsednik Narodne skupštine.)

\*

\* \*

 PREDSEDNIK: Poštovani narodni poslanici, poštovana predsednice Vlade i članovi Vlade Republike Srbije, poštovani gradonačelniče Beograda, vaše Ekselencije, poštovane dame i gospodo, otvaram Dvadeset osmu posebnu sednicu Narodne skupštine Republike Srbije u Jedanaestom sazivu.

 Ovu Posebnu sednicu sazvala sam da bi se Narodnoj skupštini obratio predsednik Republike Belorusije, Njegova Ekselencija Aleksandar Grigorjevič Lukašenko.

 Čast mi je da, u ime Narodne skupštine i u svoje ime, pozdravim Njegovu Ekselenciju Aleksandra Grigorjeviča Lukašenka, predsednika Republike Belorusije.

 Pored njega, pozdravljam i ostale uvažene članove delegacije Republike Belorusije, članove Vlade Republike Srbije, kao i predstavnike diplomatskog kora u Republici Srbiji koji prisustvuju današnjoj Posebnoj sednici.

 Sada pozivam Njegovu Ekselenciju, gospodina Aleksandra Grigorjeviča Lukašenka, predsednika Republike Belorusije, da nam se obrati.

 Izvolite, Ekselencijo.

 ALEKSANDAR GRIGORJEVIČ LUKAŠENKO: Poštovani prijatelji, pre nego što kažem nekoliko reči sa ove visoke tribine, želim da upozorim sve vas da sam ja bivši parlamentarac i pre svojih prvih predsedničkih izbora sam bio narodni poslanik skoro pet godina. Zato poznajem vaš hleb, dosta sam ga jeo, zato pazite sa mnom. To je šala.

 Poštovani prijatelji, dame i gospodo, iskreno se zahvaljujem vama za mogućnost da nastupim sa ove visoke tribine glavnog zakonodavnog organa Srbije, Narodne skupštine.

 Kao što sam upravo rekao, imam poseban odnos prema Parlamentu zato što je moja državna delatnost počela upravo od kako sam bio izabran u Vrhovni savet Republike Belorusije. Parlament svakako ima važnu ulogu u životu društva i to je instrument sprovođenja interesa građana.

 Pored donošenja zakona, Parlament takođe igra važnu ulogu u izgradnji mostova između država. Narodni poslanici su ambasadori narodne diplomatije, aktivno učestvuju u razvoju međunarodne saradnje i u jačanju dobrosusedskih veza.

 U Srbiji uskoro počinje kampanja za izbore za Narodnu skupštinu. Želeo bih veoma i želim vam to da uspešno položite ovaj važan ispit pred svojim narodom.

 Pošto vam nisam tuđ čovek za vas Srbe, za sve koji žive u ovoj svetoj zemlji i kao bivši poslanik želim samo da vas zamolim kao stariji brat, ako želite, nemojte da se borite jedni sa drugima u Srbiji. To je jedini oslonac. Srbija je jedini oslonac, jedino čvrsto tlo koje je ostalo posle raspada nekadašnje velike države.

 Možda se neko neće složiti da je to bila velika država, ali mi smo je tako gledali Sovjetskom Savezu i zavideli smo vašem razvoju, naprednoj ekonomiji. Zbog vašeg društva, reda u društvu koji je uvek postojao u vašoj zemlji, vi ste tada mnogo toga postigli i ponekada samo sa ljubomorom gledali na to. Prosto, čak nekad sa neprijateljskim odnosom neke pojedine Vlade.

 Zato vas molim da budete jedna celina, zato što Srbija i Belorusija imaju dosta protivnika, neprijatelja. Oni su oko nas, ima ih dosta i zato treba da se smirimo, da razmišljamo o ovoj svetoj zemlji, o narodu, da sačuvamo zemlju i narod i da dostojanstveno sprovedete svoje izbore.

 Zaista očekujem da aktiviramo radne kontakte kada bude obnovljen sastav beloruskog parlamenta. On je izabran pre dve nedelje, novi sastav beloruskog parlamenta, i uskoro kreće sa radom. Uskoro se sastajem sa svojim parlamentom da se zahvalim starim saradnicima i da pozdravim nove. Takva je tradicija kod nas.

 Danas, na sastanku sa predsednikom Republike Srbije, gospodinom Vučićem, rekao sam da sam došao kod svojih bliskih prijatelja, u zemlju sa kojom nas puno toga povezuje. To su zaista ona osećanja koja ja, kao i cela naša delegacija, svaki put imamo kada se nalazimo u Beogradu.

 Ali, današnja poseta ima poseban značaj za mene. Kao prvo, ove godine se navršilo 25 godina od uspostavljanja diplomatskih odnosa između Belorusije i Srbije. To nije bio jednostavan istorijski put. Naše glavno dostignuće je mogućnost da budemo domaćini u svojoj zemlji, da sami određujemo pravce razvoja koji odgovaraju duhu vremena i državnim interesima.

 Kao drugo, pre tačno 20 godina posetio sam Beograd, drugačiji Beograd, kako bih izrazio podršku Belorusije bratskom srpskom narodu. Tada, tokom okrutne, neljudske agresije NATO-a protiv suverene Jugoslavije, poginulo je na hiljade ljudi koji nisu bili krivi nizašta. Kao što su mi ispričali danas, još uvek osećate posledice tog rata zbog bombardovanja, kada i danas umiru ljudi zbog toga, koji nisu krivi nizašta, mladi ljudi i deca. To je još jedna potvrda onog okrutnog perioda, divljeg koji su doneli u ovu svetu zemlju njeni neprijatelji.

 U onim trenucima smo bili pored vas i podržavali smo vas na razne načine i posle tog rata.

 Belorusija je uvek na strani Srbije po pitanjima teritorijalnog integriteta i suvereniteta Srbije. Naš stav je nepromenjen već više godina i biće takav ubuduće. Upravo, ljudska solidarnost, saosećanje koji idu iz srca, formiraju kulturno i duhovno jedinstvo, koji predstavljaju temelj belorusko-srpskih odnosa. To je naše veliko nasleđe koje treba da sačuvamo i prenesemo svojoj deci i unucima.

 Srbi, kao i Belorusi, znaju šta je rat, ne iz priče, kakve su rušilačke posledice tog rata i gubici. Godine 2019. smo proslavili 75 godina oslobođenja naših zemalja od nacizma, i Belorusi i Jugosloveni. Danas, kada skoro da nema živih svedoka one strašne tragedije, svake godine ih je sve manje, veoma je važno sada da sačuvamo istorijsko sećanje onim junacima rata i o nevinim žrtvama. To je potrebno da uradimo zbog bezbednosti i zbog budućnosti nas, Evrope i cele planete.

 Nažalost, danas uočavamo rast napetosti u odnosima između zemalja. Smanjuje se globalna bezbednost, povećavaju se regionalni konflikti. Zato treba da se zalažemo za rešavanje bilo kojih sporova isključivo mirnim putem, na osnovu normi i međunarodnog prava. Svakako, svaki put i Srbija i Belorusija, pozivamo zemlje i narode, njihove lidere raznih država, one jake u svetu, hajde da na osnovu međunarodnog prava, mirnim putem rešimo sve. Ali, već i ne postoji to međunarodno pravo, svako postupa u planu ko je jači. Ja počinjem da razmišljam, da li je počela nova raspodela teritorija na našoj planeti. Svi znamo čemu to vodi.

 Belorusija je pokrenula inicijativu o obnovi širokog dijaloga od Atlantika do Vladivostoka za jačanje mera poverenja, bezbednosti i saradnje. Smatram da Srbija treba da bude jedna od država koje su zainteresovane za razmatranje ovog pitanja.

 Jugoslavija je svojevremeno bila jedan od osnivača Pokreta nesvrstanih. Ta organizacija je omogućila zemljama tzv. trećeg sveta da se pojave na međunarodnoj areni, da se čuje njihov glas među velikim državama. Nažalost, danas Pokret nesvrstanih, sa moje tačke gledišta, postoji čisto formalno i ne vrši nikakav uticaj na velike zemlje.

 Evo i danas ukoliko veliki igrači ne mogu da se dogovore, to ne znači da mi, male i srednje države, treba da sedimo skrštenih ruku i da čekamo dok neko od velikih reši našu sudbinu. Mislim da treba da čuju naš glas. Zajedno ćemo moći da uradimo mnogo više za prosperitet naših zemalja i naroda, za mir i stabilnost.

 Poštovani prijatelji, tradicionalno prijateljstvo beloruskog i srpskog naroda, pozitivna istorija bilateralnih odnosa doprinose saradnji naših zemalja u svim sferama, u politici, trgovini, industriji, poljoprivredi, visokim tehnologijama i inovacijama.

 Tokom godina nezavisnosti postigli smo puno rezultata u razvoju nacionalnih ekonomija, uspeli smo da obnovimo kontakte između naših preduzeća i kao rezultat vidimo sada beloruske traktore koji se montiraju u Srbiji, kao i autobuse koji su dobili priznanje potrošača. Čekaju nas novi projekti koji mogu da nam obezbede ozbiljno mesto na balkanskom tržištu i da izađemo sa tim proizvodima na tržište zemalja EU.

 Pozdravljamo da je Srbija potpisala nedavno Sporazum o zoni slobodne trgovine sa Evroazijskom ekonomskom unijom. Bili smo svedoci tog procesa. Prednosti su očigledne. Vaš biznis je dobio pravo slobodne trgovine na prostoru ogromnog kontinenta. Sada imate mogućnost bez ikakvih ograničenja da izvozite, širok je spisak robe, da uđete na ovo tržište isto i preko Belorusije.

 Članovi vaše Vlade i gospodin Vučić danas je mnogo govorio o razvoju naših odnosa. Mi smo se dogovorili da ona preduzeća koja uspešno rade na evroazijskom prostoru, posebno u Belorusiji, kao što je vaš poslanik Karić ili Riko, oni će pomoći da plasirate srpske proizvode na ogromno tržište Evroazijske unije. Čak smo se dogovorili vezano za određene proizvode konkretno. Hvala Kariću koji je obećao da će dati kredit za izvoz određenih roba na tržište Evroazijske unije.

 Tako korak po korak treba da se razvijamo, da stvaramo zajednička preduzeća i da radimo. Treba da se krećemo, da radimo aktivnije, da ministri budu aktivniji. Ukoliko se dogovorimo o nečemu, moramo to da ispunimo. Onda ćemo postići rezultate obavezno, jer pored materijalnog, pored para, a novac je važan u današnjem svetu, postoji nešto veće što mi imamo, i vi i mi, što nemaju oni drugi, a to je naša ljubav, naši bratski odnosi, prijateljstvo, uzajamna pomoć i to je prošlo proveru tokom istorije. Oni to nemaju, mi imamo, a pare ćemo zaraditi. Samo treba da poželimo to i da idemo napred, da proizvodimo odlične konkurentne proizvode. Jugosloveni, Srbi su uvek umeli to da rade.

 Bezvizni režim, jasna logistika, direktan avionski prevoz stvaraju uslove za širenje poslovnih kontakata. To će svakako učvrstiti srpsku ekonomiju, otvoriće nam nove mogućnosti za dalji razvoj. Danas tokom ekonomskog foruma potpisani su ugovori za isporuku beloruskih proizvoda u iznosu od 100 miliona dolara. Takođe je potpisan niz dokumenata o saradnji u oblasti nauke, obrazovanja i inovacija.

 To je dobar primer za one koji za sada sumnjaju ili samo razmišljaju o varijantama kako će raditi u našoj zemlji. Tokom svoje duge političke karijere sreo sam puno skeptičara koji su kada su samo jednom posetili našu zemlju potpuno promenili svoj odnos prema Belorusiji. Pozivamo svakog od vas, uključujući one koji nisu prisutni danas ovde da otkriju za sebe svoju Belorusiju, srdačnu, gostoljubivu, aktivnu, odgovornu, bogatu svojim kulturnim i istorijskim nasleđem, što u mnogome liči na vas. Pravu slovensku zemlju, srdačnu i veoma blisku Srbiji. Uveravam vas da će se svako od vas osećati, kao kod kuće, u našoj zemlji i nikada neće biti razočaran.

 Dragi prijatelji, nalazeći se u ovom lepom istorijskom mestu ne mogu da ne kažem nekoliko reči o jednom pitanju, po mojim informacijama, to se nešto sprema u srpskom parlamentu. Nedavno su održani parlamentarni izbori u Belorusiji, verujte mi, što se tiče demokratije i slobode tokom održavanja izbora, prosto je nemoguće napraviti veće, ne možemo još bolje da organizujemo izbore. Mi smo se toliko trudili da zadovoljimo i naše sponzore i navijače na istoku i u EU i šta smo dobili kao rezultat? Jedni su bili oduševljeni rezultatima naših izbora, a drugi su rekli, pošto opozicija nije ušla u parlament, to je nesreća, to znači da je loše. Znači, nisu bili demokratski izbori. Dakle, kod vas je diktatura, nema slobode.

 Poštovani poslanici, to je prava glupost. Ja uopšte tada nisam bio prisutan u zemlji, pomislio sam, neka prođe bez mene, da me niko ne prekoreva posle. Mi smo se stvarno trudili da zadovoljimo zapad. Opet su došli sa žutim papirima, zastarelim. To je sve već bilo unapred rešeno. Potpisali su prigovor – loše. Zašto loše? Zato što nema opozicije. Ja sam bio prinuđen da im iskreno odgovorim, želeo sam da bude tri, pet članova iz opozicije u parlamentu, oni ne bi ništa rešavali, ali kako da ih dovedem ako su dobili samo 3,5% glasova. Maksimum dve osobe, možda 4% glasova su dobili. Kako da ih dovedemo u parlament, još na demokratski način, kao što oni traže? Nisam mogao za ruku da ih uvedem.

 Želim da znate da sam ja postao predsednik iz redova opozicije, nisam bio tada na vlasti, ja sam došao iz opoziciji, konstruktivne opozicije, nisam šetao ulicama, ništa nisam rušio u gradu, ja sam bio za stvaranje nečega. Sa mnom su došli oni koji su sada na čelu različitih partija, pravaca, uključujući i opoziciju. Nesreća je u tome da naša opozicija radi samo na dan izbora, u krajnjem slučaju nedelju, dve pred izbore. Kakav narod će izabrati takvu opoziciju? I živi opozicija naša od toga što dobija „grand“, to su američki fondovi i drugo. Narod sve to zna. Oni nigde ne rade, ali žive u lepim kućama, voze se lepim kolima, oženjeni su ili udate po peti put, to sve traži trošak i sve je uredu.

 Narod se pita, odakle? Kako takva opozicija može da dobije poverenje naroda. To je apsolutna istina da su ljudi podržali one koji rade, koji donose korist ljudima i mi imamo svoj monetarni sistem izbora. Znači, mogu stranke da ističu kandidature, mogu preduzeća, neke grupe ljudi da se okupe, da skupljaju potpise. Znači, hiljadu potpisa i ti možeš da se kandiduješ.

 Zato je teško reći ko je kod nas opozicija, a ko nije, videćemo prema rezultatima njihovog rada u parlamentu. Potpuno sam ubeđen da su to ljudi koji su odani svojoj državi i svom radu. Ja sam siguran da je većina našeg parlamenta, da su takvi ljudi koji su usmereni na rad, nemojte da verujete glasovima koji kažu da Belorusi imaju neke opozicije.

 Ukoliko Vučić poželi da preokrene svet, da li bi on to mogao da uradi? Naravno da ne, kako što ne može ni Lukašenko. Mi ne možemo to da radimo, mi nemamo takve resurse, ja to odlično shvatam, ali problem je u tome da se nekome ne sviđa politika koja se sprovodi u Belorusiji.

 Šta vidimo u poslednje vreme? Kada je počeo rat u Ukrajini, dakle u Evropi, mnogi su se probudili i videli da se Belorusija nalazi u centru Evrope. Hajde nekako da sarađujemo sa Belorusijom. Uverili su se u to da mogu da sarađuju sa Belorusijom. Svojevremeno, Amerikanci u EU su napravili grešku kad su nam uveli sankcije, kad su vršili pritisak na nas, onda su shvatili to nakon izvesnog vremena i samo su tražili povod na lep način prekinu tu situaciju.

 Što se tiče međunarodnih odnosa, mi imamo miroljubiv stav i to je prihvatljivo za svet. Situacija se promenila. Mi sad pokušavamo da uspostavimo dobre odnose sa EU. Mi smo protiv Bregzita i raspada EU.

 Upravo sam rekao, tokom razgovora sa Aleksandrom Vučićem da možete da mi uvedete sankcije, mogu da me nazovu poslednjim diktatorom koji je rekao da je protiv EU. Ne, to nije istina. Evropska unija treba da se sačuva zato što je to jedan od oslonaca naše planete, kao što je Kina, delom Rusija, to su velike zemlje i sistemi i ceo globalni sistem tako funkcioniše uz taj temelj, skoro 30 zemalja je tu i šta, kako da srušimo taj sistem? Sve će se srušiti. Zato sam pristalica toga da se sačuva, da postoji EU, na kraju krajeva, to su razni centri moći i male zemlje kako što smo mi mogu da se oslone na njih.

 Mislim da na planeti žive pametni i dobri ljudi koji shvataju da ne treba da se ruši naša planeta, ukoliko se sruši bićemo tu na dnu, svi mi, i da li smo veliki ili mali, treba da sačuvamo našu planetu.

 Kad mi kažemo da je Srbija mala zemlja, to je ponižavajuće. Srbija je velika zemlja zato što ovde živi mudar, hrabar, veliki narod na svetoj zemlji.

 Ja vas molim, zahtevam od vas, uoči predsedničkih izbora, kao Sloven vam se obraćam sačuvajte ovu svetu zemlju. Zahvaljujem.

 PREDSEDNIK: Zahvaljujem, Njegovoj Ekselenciji, gospodinu Aleksandru Grigorjeviču Lukašenku, predsedniku Republike Belorusije na njegovom obraćanju.

 Zaključujem Dvadeset osmu posebnu sednicu Narodne skupštine Republike Srbije u Jedanaestom sazivu.

 Hvala.

 (Sednica je završena u 14.55 časova.)